Molefi ke ngwana wa Mosotho ya hodisitsweng hantle; o tsotella batho ba bang mme ebile o hlompha bohle; o hlahela a bua ka tlhompho le ba bang hohle moo a buang le bona teng le haeba ho le hobe jwang; le ha a na le mathata le dikgarebe tsa hae ha a itlhompholle ka ho phetela baholo ba hae makatikati a diqabang tsa bona - o a hlompha. Molefi o rutehile ebile ke lejakane le dumelang haholo Sekereseteng; ha a natse setso sa habo ke hona. Molefi - ho ya ka diketso le dipuo tse hae - ke motho ya bohlale, ha se feela a behilweng boetapeleng mosebetsing. Ka lebaka la semelo sena sa hae, o a hlompshwa ke dibapadi tse ding. Bohlale ba hae bo totobala moo ho nang le diqabang teng; o dula a ikokobeditse mme a rarolle ditaba ka maikutlo a phodileng. Ho feta mona Molefi o na le lerato la boena ho bohle ba mo potapotileng, haholo bao a sebetsang mmoho le bona, ho kenyeleditswe le ba kang Takadimane, esita le baahisani ba kang Mapetla.